سلّھیں دستونک
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔ شریف مومؔن
زند ءِ ڈیوائیں سپر گریتگیں چمّانی تَل ءَ
راہ گُزر تُرسے ءِ آماچیں دل ءَ چے کپتگ
ھلک ویرانیں منی اُوست ءِ جنازہ اِیراِنت
موتک آزردگیں درچکانی اَبیتکاں ارواہ
مھر ءِکندیل ءِ اَزل رُژن نہ گْواھیت دمکاں
شھر ءِ رُشنائی تھاری ءَ پتاتگ گوں وت
چیپّاں موری اِنت زھیرانی گِس ءِ کُنڈ منی
بیمّ ءَ لرزینتگ نگاہ ساچیں وپا ءِ ہنکین
اِشک ءِ زیبائیں ھیالانی در ءَ پُرسے اَست
درد ءِ آزار وتی باتن ءِ گرنچ ءَ بستگ
زاپراں شُشتگیں شئیرانی گُلابیں چَنکاں
رِتک ءَ نیمّون ءِ کُمار آسریں نیاد ءِ وشبوہ
زندگی رھنیں وتی مُھکمیں دودانی تہ ءَ
برمشیں چولانی تلب پْروشتگ گُباریں گوات ءَ
کُشتگ بے اُزر ءَ من ءَ وھد ءِ تمردیں مرداں
مرگ ءِ نام ءَ گوں نمیراناں شھیدیں چاڑ ءَ